《久雨》
宋代·郭印

四旬常苦雨，秋令叹先行。
滴滴天垂泪，昏昏日翳睛。
敢言频屋漏，深恐害粢盛。
换甲明朝是，人人望快晴。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。